送智京長老智京普融上足也
作者：胡寅
朝代：宋

paragraphs: 人生如浮雲，片片隨所起。
值遇初偶然，解散亦俄爾。
識君湘水頭，凝袂衡嶽裏。
十年去何住，新化五百里。
乘興出山來，相對淡無滓。
因思相見初，賊幟森未弭。
世事幾秋葉，壯懷今止水。
堂堂普融老，鶴瘦松孤峙。
廣舌浩江輸，迅機無箭擬。
八請六道場，到處萬人喜。
一燈千百焰，高第君得髓。
法席既紹隆，詩鳴亦能似。
衡門鮮晤語，杖錫盍留止。
翩然復告辭，母病急甘旨。
故知秉彝性，誰或外此理。
爲話本來心，聞聞即彈指。